Hei, denne artikkelen er over ett år gammel og kan inneholde utdatert informasjon

(Dagbladet): Real Madrid Castilla og Beijing Guoan spilte 3-3 i en treningskamp onsdag formiddag. Martin Ødegaard spilte i 60 minutter, bekrefter Marca-journalisten Ruben Jimenez overfor Dagbladet.

Storavisa melder også dette på sin hjemmeside.

Kampen ble spilt inne på treningsfeltet til Real Madrid - Valdebebas - og var lukket for presse og publikum.

Godt inntrykk Flere lokale medier tvitrer at Ødegaard gjorde et godt inntrykk på stadion med navnet Alfredo di Stefano.

- Han var nest sist på to av scoringene til laget, melder radiokanalen Cadena Cope.

Ifølge lagoppstillingen ble Castilla ledet av Santiago Sánchez. Ødegaard startet kampen med trøye nummer 10.

Beijing Guoan ligger på andreplass i den kinesiske serien.

Offisiell kamp - Castillas trener, Zinedine Zidane, er klar for å bruke Ødegaard i søndagens offisielle kamp mot Bilbao Athletic, opplyser Jimenez til Dagbladet.

Castilla er B-laget til Real Madrid. Laget spiller i Segunda B, som er det tredje øverste nivået i spansk fotball.

- Real Madrid Castilla mot Bilbao Athletic søndag klokka 16.00 kan jo bli interessant. Mange spennende baskere, og trolig en nordmann, tvitrer C More-ekspert Petter Veland.

Spiller for B-laget Ødegaard kom til Madrid sist torsdag. Han skal i utgangspunktet trene med A-laget, men spille for B-laget ut sesongen.

A-laget til Real Madrid spiller mot Sevilla seinere i kveld.

Castilla-kampene vises på Real Madrid TV.

SJEF: Zinedine Zidane (i midten) trener Real Madrid Castilla. Dette bildet er fra søndagens kamp mot Trival Valderas, og ikke den som ble spilt i dag. Foto: Christian Roth Christensen / Dagbladet Vis mer

• Fotnote: Etter at denne artikkelen ble publisert, har Dagbladet sett klipp av høydepunktene fra kampen. Bildene forteller oss at det er en smule overdrevet å fastslå at Ødegaard leverte to målgivende, slik vi fortalte i den første versjonen av denne artikkelen.

Du kan se de samme høydepunktene her!